KOMMISSIONENS BESLUTNING af 15. december 1995 om opstilling af kriterierne for tildeling af Fællesskabets miljømærke til indendørs malinger og lakker (96/13/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 880/92 af 23. marts 1992 om en EF-ordning for tildeling af et miljømærke (1), særlig artikel 5, stk. 1, andet afsnit, og

ud fra følgende betragtninger:

I artikel 5, stk. 1, afsnit 1, i forordning (EØF) nr. 880/92 fastsættes det, at betingelserne for tildeling af miljømærket fastlægges for hver produktgruppe for sig;

i artikel 10, stk. 2, i forordning (EØF) nr. 880/92 hedder det, at et produkts indvirkning på miljøet vurderes ud fra de specifikke kriterier for produktgrupperne;

i artikel 4, stk. 2, litra a), i forordning (EØF) nr. 880/92 hedder det, at et miljømærke ikke kan tildeles produkter, som er stoffer eller præparater klassificeret som farlige i henhold til Rådets direktiv 67/548/EØF (2), senest ændret ved Kommissionens direktiv 94/69/EF (3), og Rådets direktiv 88/379/EØF (4), senest ændret ved Kommissionens direktiv 93/18/EØF (5), men kan tildeles produkter indeholdende sådanne stoffer eller præparater, for så vidt de opfylder målsætningerne i EF-ordningen for tildeling af et miljømærke;

malinger og lakker indeholder stoffer og præparater, der er klassificeret som farlige i henhold til ovennævnte direktiver;

de miljøkriterier, der er opstillet i nærværende beslutning, indeholder specielt bestemmelser, som begrænser indholdet af stoffer og præparater, der er klassificeret som farlige, i de malinger og lakker, der kan tildeles et miljømærke, til et minimum;

malinger og lakker i overensstemmelse med disse kriterier har derfor en mindsket miljøvirkning og opfylder målsætningerne i EF-ordningen for tildeling af et miljømærke;

i overensstemmelse med artikel 6 i forordning (EØF) nr. 880/92 har Kommissionen foretaget høring af de vigtigste interessegrupper i et samrådsforum;

foranstaltningerne i denne beslutning er i overensstemmelse med udtalelsen fra det udvalg, der er nedsat i medfør af artikel 7 i forordning (EØF) nr. 880/92 -

VEDTAGET FØLGENDE BESLUTNING:

Artikel 1

Definitionen på produktgruppen indendørs malinger og lakker er:

»Dekorative indendørs malinger og lakker til erhvervsmæssig anvendelse og for gør-det-selv-brugere«.

Artikel 2

De miljømæssige egenskaber og brugsegnetheden for produktgruppen som defineret i artikel 1 vurderes ud fra de specifikke miljøkriterier for produktets brugsegnethed, der er fastsat i bilaget.

Artikel 3

Produktgruppedefinitionen og kriterierne for produktgruppen som defineret i artikel 1 skal gælde for en periode på tre år regnet fra den dato, hvor denne beslutning får virkning.

Artikel 4

For administrative formål skal det tildelte produktgruppekodenummer for produktgruppen som defineret i artikel 1 være »007«.

Artikel 5

Denne beslutning er rettet til medlemsstaterne.

Udfærdiget i Bruxelles, den 15. december 1995.

På Kommissionens vegne

Ritt BJERREGAARD

Medlem af Kommissionen

(1) EFT nr. L 99 af 11. 4. 1992, s. 1.

(2) EFT nr. L 196 af 16. 8. 1967, s. 1.

(3) EFT nr. L 381 af 31. 12. 1994, s. 1.

(4) EFT nr. L 187 af 16. 7. 1988, s. 14.

(5) EFT nr. L 104 af 29. 4. 1993, s. 46.

BILAG

1. MILJØMÆRKEKRITERIER - GENERELT

Produkter skal være i overensstemmelse med Rådets forordning (EØF) nr. 880/92 om en EF-ordning for tildeling af et miljømærke og med følgende kriterier i hele den periode, som dækkes af kontrakten med det kompetente organ, der er ansvarligt for tildelingen af mærket.

Kriterierne inddeles i tre typer:

- miljøkriterier (punkt 4)

- generelle kriterier (punkt 5)

- kriterier for brugsegnethed (punkt 6).

Nogle af disse kriterier afhænger af:

- produktets art: Malinger eller lakker som defineret i tillæg 1

- malingsklassen: Klasse 1 eller klasse 2 som defineret i 3.

2. ANVENDELSESOMRÅDE

For malingers vedkommende medtages følgende under anvendelsesområdet:

- dekorative indendørs malinger i form af væsker eller pastaer, som af fabrikanten er blevet tilpasset, tonet eller forberedt for at opfylde forbrugerens behov

- produkter, som tones af detailhandleren efter anmodning fra private kunder eller professionelle dekoratører.

Følgende henhører ikke under anvendelsesområdet:

- rustbeskyttelsesmidler

- antifouling-malinger

- træbeskyttelsesprodukter

- bejdser

- belægninger til særlig industriel brug

- gulvmaling og -lakker

- facademalinger og -lakker.

3. KLASSIFICERING AF PRODUKTER

Malinger klassificeres efter glans. Der defineres to klasser:

Klasse 1: Malinger med en glans på 45 enheder eller derunder ved á = 60° (1)

Klasse 2: Malinger med en glans på over 45 enheder ved á = 60° (2)

Kriterier, som finder anvendelse for malinger i klasse 2, finder også anvendelse for lakker.

I Fællesskabets miljømærkningskrav til malinger og lakker tages der hensyn til denne klassificering, navnlig for kriterium nr. 3 (indhold af flygtige organiske forbindelser), nr. 4 (indhold af flygtige aromatiske carbonhybrider), nr. 9.A (dækkeevne) og nr. 9.B (væskebestandighed).

Kriterium nr. 1: Information til den endelige forbruger

Gælder for alle produkter

Det skal af emballagen klart fremgå, at det pågældende produkt er beregnet til indendørs brug.

4. MILJØKRITERIER

Kriterium nr. 2: Hvide pigmenter (se definition 2 i tillæg 1)

Gælder for malinger

Malingen skal have et indhold af hvide pigmenter på 40 g eller derunder pr. m2 tør film med 98 % opacitet.

Måling af den nødvendige produktmængde til dækning af et areal på 1 m2 med en 98 % opacitet skal foretages efter ISO 6504/1 (se også kriterium nr. 9.A).

For produktgruppen anvendes sædvanligvis tre typer hvid pigment, som opfylder definitionen 2 i tillæg 1: Titandioxid (TiO2), litopon og zinkoxid.

For TiO2's vedkommende skal følgende kriterier gælde for emissioner og udledning af affald i forbindelse med produktionen af hvide pigmenter:

- SOx-emissioner (udtrykt som SO2) lavere end 400 mg pr. m2 tør film (98 % opacitet)

- Sulfataffald lavere end 30 g pr. m2 tør film (98 % opacitet)

- Chloridaffald lavere end 5, 9 og 18 g pr. m2 tør film (98 % opacitet) for henholdsvis neutral rutil, syntetisk rutil og slagge.

Kriterium nr. 3: Indhold af flygtige organiske forbindelser (definition 3 i tillæg 1)

Det maksimale indhold af flygtige organiske forbindelser afhænger af produktet:

3.A For malinger i klasse 1:

Indholdet af flygtige organiske forbindelser skal være mindre end eller lig med 30 g/l (minus vand).

3.B For lakker og malinger i klasse 2:

Indholdet af flygtige organiske forbindelser skal være mindre end eller lig med 200 g/l (3) (minus vand).

Den anvendte enhed for indhold af flygtige organiske forbindelser er: »Masse i gram af flygtige organiske forbindelser pr. liter produkt (g/l minus vand)«.

Kriterium nr. 4: Flygtige aromatiske carbonhydrider (se definition 4 i tillæg 1)

Det maksimale indhold af aromatiske carbonhydrider afhænger af produktet:

4.A For malinger i klasse 1:

Indholdet af flygtige aromatiske carbonhydrider skal være lavere end eller lig med 0,5 % (4) af produktet.

4.B For lakker og malinger i klasse 2:

Indholdet af flygtige aromatiske carbonhydrider skal være lavere end eller lig med 1,5 % (5) af produktet.

Kriterium nr. 5: Vandforurening stammende fra rensning af redskaber

Gælder for alle produkter

På emballagen bør der stå, hvordan værktøjet bedst rengøres med den mindst mulige vandforurening.

Malingsfabrikanten skal tilpasse anvisningerne til den pågældende produkttype.

Kriterium nr. 6: Fast affald

Gælder for alle produkter

For at begrænse mængden af fast affald (rester og emballage) skal der på emballagen stå, hvordan produkter bedst opbevares efter åbning.

5. GENERELLE KRITERIER

Kriterium nr. 7: Pigmenter og andre stoffer

Gælder for alle produkter

De i formlen anvendte bestanddele må ikke indeholde stoffer baseret på:

- cadmium

- bly

- chrom VI

- kviksølv

- arsen.

De i formlen anvendte bestanddele må heller ikke indeholde dibutyl, dioctyl eller di2-ethyl-hexylphtalater.

Kriterium nr. 8: Farlige stoffer

Gælder for alle produkter

De i formlen anvendte bestanddele må ikke indeholde stoffer, som er klassificeret som:

- meget giftige

- giftige

- kræftfremkaldende

- mutagene

- reproduktionstoksiske

som defineret i direktiv 67/548/EØF.

6. KRITERIER FOR BRUGSEGNETHED

Miljømærkekrav må ikke »bringe produkters eller arbejdstageres sikkerhed i fare eller indvirke væsentligt på produktets brugsegnethed« (forordning (EØF) nr. 880/92). Hensigten med de følgende brugsegnethedskriterier er at garantere forbrugeren, at produkter, som har fået tildelt miljømærket, er lige så tilfredsstillende med hensyn til brugsegnethed som andre produkter fra samme gruppe.

Kriterium nr. 9: Brugsegnethed

Brugsegnethedskriterier er forskellige for de forskellige produktkategorier: Malinger eller lakker.

9.A For malinger Dækkeevne

Malinger skal have en dækkeevne højere end eller lig med 7 m2 dækket med én liter produkt (6).

9.B For lakker Væskebestandighed

Lakker skal have en tilfredsstillende modstandsevne over for vand i én time ved stuetemperatur (7).

Tillæg 1

DEFINITIONER

Følgende definitioner finder anvendelse inden for denne produktgruppe

1. Malinger og lakker

Malinger og lakker defineres som produkter, der påføres i tynde dækkende lag på en overflade af træ, sten, metal eller andet materiale for at beskytte og/eller forskønne denne overflade. Efter påføring tørrer malingen eller lakken til en fast, vedhængende og beskyttende belægning.

Malinger karakteriseres ved deres dækkeevne.

Lakker karakteriseres ved deres mangel på dækkeevne: De er gennemsigtige.

2. Hvide pigmenter

Hvide uorganiske pigmenter med et brydningsindeks på over 1,8.

3. Flygtige organiske forbindelser

Enhver organisk forbindelse, som under normale trykbetingelser har et kogepunkt (eller begyndelseskogepunkt) på 250°C, eller lavere.

4. Flygtige aromatiske carbonhydrider

Ethvert carbonhydrid, som ved standardtryk har et kogepunkt på 250°C, eller lavere, og hvis strukturformel indeholder mindst én aromatisk kerne.

5. Produkt/produktserie

Produktet opfattes som en maling eller en lak, som underkastes hele rækken af vurderingsprocedurer.

En produktserie omfatter basen og det herpå baserede produkt.

6. Toningssystem

Et toningssystem består af en hvid, middel eller neutral base og farvede pastaer, hvormed det ved en forprogrammeret blanding er muligt at opnå alle nuancer af en farve, som er specifik for dette produktmærke og farveområde.

Tillæg 2

DEFINITIONER

ISO 2812-1 »Malinger og lakker - Bestemmelse af væskebestandighed - Del 1: Generelle metoder«.

ISO 2813 »Malinger og lakker - Målinger af glans af ikke-metalliske malingsfilm ved 20°, 60° og 85°«.

ISO 6504/1 »Malinger og lakker - Bestemmelse af dækkeevne - Del 1: Kubelka-Munt-metode for hvide og lyse malinger«.

(1) Målinger af glans udføres efter ISO 2813.

(2) I tilfælde af malinger, for hvilke fabrikanten ved anvendelse af ISO-test 6504-1-metoden påviser, at malingen har en højere rækkeevne på mindst 15 m2/l ved 98 % opacitet, er et indhold af flygtige organiske forbindelser på op til 250 g/l (minus vand) tilladt. Fabrikanten bør på emballagen forklare og gøre opmærksom på denne højere rækkeevne.

(3) % udtrykt som massen af det aromatiske indhold i forhold til massen af det samlede produkt (m/m).

(4) Dækkeevnemålinger gennemføres efter ISO 6504/1.

(5) Væskebestandighedsmålinger gennemføres efter ISO 2812/1-metode 3.